OCEAN CFO เก้าอี้ดนตรี..!
ในช่วงที่ผ่านมาบริษัท โอเชี่ยน คอมเมิรช จำกัด (มหาชน) หรือ OCEAN มีเรื่องผิดหูขัดตาหลายอย่าง...ตั้งแต่กลุ่ม “ละแมน้ำมันปาล์ม” โดย “ชัชชญา ไตรตระกูลชัย” เข้ามาแบ็กดอร์ และขึ้นเป็นผู้ถือหุ้นใหญ่แทน “กลุ่มวิไลเลิศโภคา” ที่ทยอยขายหุ้นออกมา
1 เม.ย. 2563

สำนักข่าวรัชดา
ในช่วงที่ผ่านมาบริษัท โอเชี่ยน คอมเมิรช จำกัด (มหาชน) หรือ OCEAN มีเรื่องผิดหูขัดตาหลายอย่าง…ตั้งแต่กลุ่ม “ละแมน้ำมันปาล์ม” โดย “ชัชชญา ไตรตระกูลชัย” เข้ามาแบ็กดอร์ และขึ้นเป็นผู้ถือหุ้นใหญ่แทน “กลุ่มวิไลเลิศโภคา” ที่ทยอยขายหุ้นออกมา
จากนั้นมีการปรับโครงสร้างธุรกิจโดยขายธุรกิจเดิม (ก๊อกน้ำ) ทิ้งไป แล้วหันมาทำธุรกิจขายน้ำมันปาล์ม ที่ละแมน้ำมันปาล์มถนัดแทน
โอเค…นี่เป็นเรื่องปกติของธุรกิจที่เมื่อเปลี่ยนมือ ก็ต้องมีการเปลี่ยนแปลง…
แต่สิ่งที่ผิดปกติอยู่ที่หลังจากแบ็กดอร์มาได้ไม่นาน มีการเปลี่ยนแปลงหลายอย่างที่ชวนให้ฉงนสนเท่ห์…
เริ่มจากช่วงปลายปี 2562 “ชัชชญา” ขาย Big Lot หุ้น OCEAN จำนวน 110 ล้านหุ้น ให้กับ “ธีร ชุติวราภรณ์”
ทำให้ “ชัชชญา” เหลือถือหุ้น 33.33% ขณะที่ “ธีร” ขึ้นมาเป็นผู้ถือหุ้นอันดับ 3 ของ OCEAN ในสัดส่วน 9.11% ทันที
ถัดมาช่วงปลายเดือน ม.ค. 2563 “ฟ้าประทาน จิตตรัตน์เสนีย์” ผู้ถือหุ้นอันดับ 4 ก็ขายหุ้นแบบยกล็อต สัดส่วน 8.79%
ให้กับ “บุษยากร ยังตรง”
ล่าสุดเมื่อวันที่ 25 ก.พ. 2563 “ชัชชญา” ก็ตัดขาย Big Lot สัดส่วน 7.34% ให้กับ “ธีร” อีก
นั่นทำให้ “ธีร” ขึ้นมาเป็นผู้ถือหุ้นอันดับ 2 ของ OCEAN สัดส่วน 16.46% ส่วน “ชัชชญา” เหลือถือหุ้นแค่ 25.99% เท่านั้น
แหม๊…ผู้ถือหุ้นรายใหญ่ทยอยขายหุ้นออกมาต่อเนื่องแบบนี้ จะเป็นการส่งสัญญาณอะไรหรือเปล่าน๊า…
ช็อตแรก เป็นเรื่องของการเปลี่ยนแปลงโครงสร้างผู้ถือหุ้น
ส่วนอีกช็อตที่น่าจับตา คือ โครงสร้างผู้บริหารผิดปกติหรือไม่..?
เพราะในช่วง 3 เดือน OCEAN ใช้ CFO ไปถึง 3 คน…เริ่มจาก “จิรัฎฐ์ ไตรตระกูลชัย” สามีของ “ชัชชญา” ที่ยื่นใบลาออกไปตั้งแต่ช่วงปลายปีที่ผ่านมา แล้วดึง “ฉัตรดนัย เสน่ห์มิตร” มารับไม้ต่อเมื่อวันที่ 14 ม.ค. 2563…
แต่หม้อข้าวยังไม่ทันดำ แค่ 2 เดือนครึ่ง “ฉัตรดนัย” ก็ยื่นใบลาออกซะแล้ว…ทั้ง ๆ ที่งบไตรมาส 1/2563 ยังไม่ออกด้วยซ้ำ
โดยดึง “กิตติยา นุชแฟง” มานั่ง CFO คนใหม่ของ OCEAN…
เรียกว่ายังไม่ทันเห็นผลงานของ “ฉัตรดนัย” เลย ก็ไม่อยู่ซะแล้ว
มาเร็ว…เคลมเร็วจริง ๆ
ทำให้เกิดข้อกังขาว่า การเปลี่ยน CFO บ่อย ๆ อย่างนี้ จะมีปัญหาภายในหรือไม่..?
หรือจะเป็นการส่งสัญญาณว่า งบการเงินมีปัญหาหรือเปล่า..?
กับปรากฏการณ์ “CFO เก้าอี้ดนตรี” ครั้งนี้…
“ชัชชญา” น่าจะออกมาไขข้อข้องใจให้นักลงทุนหายคลางแคลงใจก็ดีนะ…
…อิ อิ อิ…